CELEX: 32020D0153
Language: ro
Date: 2020-02-03 00:00:00
Title: Decizia de Punere în Aplicare (UE) 2020/153 a Comisiei din 3 februarie 2020 prin care i se interzice Lituaniei să repete acordarea de autorizații în temeiul articolului 53 alineatul (1) din Regulamentul (CE) nr. 1107/2009 pentru produsele de protecție a plantelor care conțin substanța activă tiametoxam pentru utilizare pe rapița de primăvară împotriva Phyllotreta spp. și/sau Psilliodes spp. [notificată cu numărul C(2020) 464] (Numai textul în limba lituaniană este autentic) (Text cu relevanță pentru SEE)

5.2.2020   
               
               
                  RO
               
               
                  Jurnalul Oficial al Uniunii Europene
               
               
                  L 33/19
               
            
         DECIZIA DE PUNERE ÎN APLICARE (UE) 2020/153 A COMISIEI
         din 3 februarie 2020
         prin care i se interzice Lituaniei să repete acordarea de autorizații în temeiul articolului 53 alineatul (1) din Regulamentul (CE) nr. 1107/2009 pentru produsele de protecție a plantelor care conțin substanța activă tiametoxam pentru utilizare pe rapița de primăvară împotriva Phyllotreta spp. și/sau Psilliodes spp.
         
            
               [notificată cu numărul C(2020) 464]
            
         
         (Numai textul în limba lituaniană este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 53 alineatul (3),
         întrucât:
         
                     (1)
                  
                  
                     Regulamentul de punere în aplicare (UE) nr. 485/2013 (2) al Comisiei a modificat condițiile de autorizare a substanțelor active tiametoxam, clotianidin și imidacloprid, aparținând clasei neonicotinoidelor. Articolul 2 din regulamentul menționat anterior a interzis vânzarea și utilizarea semințelor anumitor culturi tratate cu produse de protecție a plantelor care conțin aceste substanțe active, cu excepția semințelor utilizate în sere. În consecință, statele membre trebuiau să modifice sau să retragă autorizațiile existente pentru produsele de protecție a plantelor care conțin aceste substanțe active.
                  
               
                     (2)
                  
                  
                     Începând cu 26 februarie 2016, Lituania a acordat în mod repetat autorizații de urgență pentru tratarea semințelor, vânzarea și însămânțarea semințelor tratate cu produse de protecție a plantelor care conțin aceste substanțe active, pe baza derogării prevăzute la articolul 53 alineatul (1) din Regulamentul (CE) nr. 1107/2009 pentru situații de urgență. Aceste autorizații de urgență au fost notificate în mod corespunzător Comisiei și celorlalte state membre.
                  
               
                     (3)
                  
                  
                     La 3 martie 2017, Lituania a notificat Comisiei două autorizații de urgență în vigoare de la 1 martie 2017 până la 28 iunie 2017 pentru un produs de protecție a plantelor care conține tiametoxam (CRUISER OSR) pentru utilizare pe rapița de primăvară împotriva Phyllotreta
                        nemorum și Psilliodes
                        chrysocephala și pentru produsul de protecție a plantelor care conține clotianidin (MODESTO) pentru utilizare pe rapița de primăvară împotriva Athalia rosae, Delia radicum, Phyllotreta spp. și Psilliodes spp.
                  
               
                     (4)
                  
                  
                     La 15 septembrie 2017, în conformitate cu articolul 53 alineatul (2) din Regulamentul (CE) nr. 1107/2009, Comisia a solicitat Autorității Europene pentru Siguranța Alimentară (denumită în continuare „autoritatea”) să evalueze o serie de autorizații de urgență emise de statele membre, inclusiv Lituania, pentru produsele de protecție a plantelor care conțin substanțele active clotianidin, imidacloprid și tiametoxam pentru utilizări care nu mai sunt aprobate prin Regulamentul de punere în aplicare (UE) nr. 485/2013, având în vedere condițiile pentru autorizațiile de urgență prevăzute la articolul 53 alineatul (1) din Regulamentul (CE) nr. 1107/2009.
                  
               
                     (5)
                  
                  
                     La 1 martie 2018, Lituania a notificat din nou autorizația de urgență pentru produsul CRUSER OSR care conține substanța activă tiametoxam pentru tratarea semințelor și semănarea semințelor tratate, pentru utilizarea pe rapița de primăvară împotriva Phyllotreta nemorum și Psilliodes
                        chrysocephala.
                  
               
                     (6)
                  
                  
                     În ceea ce privește cele trei substanțe active în cauză, Regulamentele de punere în aplicare (UE) 2018/783 (3), (UE) 2018/784 (4) și (UE) 2018/785 (5) ale Comisiei au confirmat restricțiile impuse prin Regulamentul de punere în aplicare (UE) nr. 485/2013 al Comisiei. Acestea au restricționat și mai mult utilizarea produselor de protecție a plantelor care conțin substanțele active imidacloprid, clotianidin și tiametoxam, permițând doar autorizarea utilizării ca insecticide în sere permanente sau pentru tratarea semințelor destinate a fi utilizate numai în sere permanente. În plus, culturile rezultate trebuie să rămână în sere permanente pe durata întregului lor ciclu de viață.
                  
               
                     (7)
                  
                  
                     În raportul tehnic întocmit la solicitarea Comisiei, menționat la considerentul 4 și publicat la 21 iunie 2018 (6), cu privire la cele patru combinații de culturi/organisme dăunătoare, pentru care Lituania a acordat autorizația de urgență, autoritatea a concluzionat că, în cazul a două combinații de culturi/organisme dăunătoare, a existat un produs care conține o substanță activă alternativă autorizată cu același mod de acțiune, și anume, rapiță de primăvară/Phyllotreta spp. și rapiță de primăvară/Psilliodes spp. Cu toate acestea, un produs nu a acoperit doar rapița de primăvară/Phyllotreta spp. și rapița de primăvară/Psilliodes spp., pentru care exista o alternativă, ci a fost utilizat în același timp și pentru a acoperi alte combinații de culturi/organisme dăunătoare, și anume rapiță de primăvară/Athalia rosae și rapiță de primăvară/Delia radicum, pentru care nu era disponibil niciun produs care să conțină o substanță alternativă.
                  
               
                     (8)
                  
                  
                     Prin urmare, pe baza evaluării realizate de către autoritate, Comisia consideră că în Lituania nu au fost îndeplinite condițiile prevăzute la articolul 53 alineatul (1) din Regulamentul (CE) nr. 1107/2009 în ceea ce privește produsul CRUSER OSR care conține substanța activă tiametoxam pentru a fi utilizat pentru combinațiile rapiță de primăvară/Phyllotreta spp. și rapiță de primăvară/Psilliodes spp., întrucât aceste autorizații de urgență conțin o combinație de culturi/organisme dăunătoare pentru care a fost autorizat un alt produs care conține o substanță activă alternativă cu același mod de acțiune. Produsul care acoperă combinațiile rapiță de primavară/Athalia rosae și rapiță de primăvară/Delia radicum, pentru care a fost autorizat un alt produs care conține o substanță activă alternativă cu același mod de acțiune, a fost autorizat, de asemenea, să vizeze un alt organism dăunător pentru aceeași cultură pentru care nu există alternative disponibile și, în consecință, Comisia consideră utilizarea acestui produs acceptabilă pentru rapița de primăvară, întrucât utilizarea mai multor produse de protecție a plantelor pe aceeași cultură pentru a aborda diferiți dăunători nu ar trebui să fie încurajată atunci când poate fi evitată.
                  
               
                     (9)
                  
                  
                     Astfel, prin scrisoarea din 16 iulie 2018, Comisia a solicitat Lituaniei să confirme că nu va repeta acordarea de autorizații de urgență pentru produsul de protecție a plantelor CRUISER OSR care conține substanța activă tiametoxam pentru utilizare pentru combinația de culturi/organism dăunător rapiță de primăvară/Phyllotreta spp. și rapiță de primăvară/Psilliodes spp. În răspunsul său din 17 septembrie 2018, Lituania a informat că a considerat autorizația de urgență justificată.
                  
               
                     (10)
                  
                  
                     Comisia consideră că este necesar să decidă că Lituania nu poate să repete acordarea de autorizații de urgență pentru produsele de protecție a plantelor care conțin substanța activă clotianidin sau tiametoxam, pentru a fi utilizate pe culturile/combinațiile de plante/organisme dăunătoare rapiță de primăvară/Phyllotreta spp. și rapiță de primăvară/Psilliodes spp.
                  
               
                     (11)
                  
                  
                     Comitetul permanent pentru plante, animale, produse alimentare și hrană pentru animale nu a emis un aviz în termenul stabilit de președinte. S-a considerat că este necesar un act de punere în aplicare, iar președintele a prezentat proiectul actului de punere în aplicare comitetului de apel în vederea unor deliberări suplimentare. Comitetul de apel nu a emis un aviz,
                  
               ADOPTĂ PREZENTA DECIZIE:
         
            Articolul 1
            Lituaniei i se interzice să repete acordarea de autorizații în temeiul articolului 53 alineatul (1) din Regulamentul (CE) nr. 1107/2009 pentru produsele de protecție a plantelor care conțin substanța activă tiametoxam pentru utilizare pe rapița de primăvară împotriva organismelor dăunătoare Phyllotreta spp. și/sau Psilliodes spp.
         
         
            Articolul 2
            Prezenta decizie se adresează Republicii Lituania.
         
         
            Adoptată la Bruxelles, 3 februarie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 309, 24.11.2009, p. 1.
         
            (2)  Regulamentul de punere în aplicare (UE) nr. 485/2013 al Comisiei din 24 mai 2013 de modificare a Regulamentului de punere în aplicare (UE) nr. 540/2011 în ceea ce privește condițiile de autorizare a substanțelor active clotianidin, tiametoxam și imidacloprid și de interzicere a utilizării și a vânzării semințelor tratate cu produse de protecție a plantelor care conțin aceste substanțe active (JO L 139, 25.5.2013, p. 12).
         
            (3)  Regulamentul de punere în aplicare (UE) 2018/783 al Comisiei din 29 mai 2018 de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active imidacloprid (JO L 132, 30.5.2018, p. 31).
         
            (4)  Regulamentul de punere în aplicare (UE) 2018/784 al Comisiei din 29 mai 2018 de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active clotianidin (JO L 132, 30.5.2018, p. 35).
         
            (5)  Regulamentul de punere în aplicare (UE) 2018/785 al Comisiei din 29 mai 2018 de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active tiametoxam (JO L 132, 30.5.2018, p. 40).
         
            (6)  Materiale conexe ale EFSA 2018:EN-1421.